Sporočilo za medije, napovednik dogodka

**9. bienale Brumen: otvoritev pregledne razstave in podelitev nagrad**

**V Narodni galeriji** bo v torek, **22. oktobra 2019 ob 19:00** potekala otvoritev pregledne razstave 9. bienala Brumen in podelitev nagrad za odlično slovensko oblikovanje Brumen.

Nagrade Brumen so najvišja strokovna oblikovalska odlikovanja na nacionalnem nivoju. Podeljuje jih Fundacija Brumen, organizacija, ki se že 16 let zavzema za promocijo kakovostnih vidnih sporočil in ozaveščanje javnosti o njihovem pomenu.

**O žiriranju**

Lucienne Roberts (predsednica žirije), Gerwin Schmidt, Vanja Cuculić, Saša Koljcov in Aljaž Vindiš so 354 prijavljenih projektov ocenjevali s pomočjo fizičnih primerkov, digitalnega slikovnega gradiva in tekstovnih opisov. Žiriranje je v koncu septembra gostila Narodna galerija.

Vpogled v ozadje nastanka projekta je pri ocenjevanju marsikdaj igralo odločilno vlogo: poleg sedmih kategorij (*Identitete, Komunikacijska in promocijska gradiva, Publikacije, Digitalni produkti in storitve, Informacijsko oblikovanje, Dokumenti, vrednostni papirji in plačilni instrumenti, Tipografija*), v katere so bili razvrščeni projekti, so žirantje bili obveščeni o dejstvu, ali je bil projekt naročen ali, na primer, avtorski, če je nastal v teku študijskega procesa in ali je bil realiziran. Izrazito visoka kakovost letošnjih prijavljenih projektov je od žirije terjala veliko medsebojnega usklajevanja, kompromisov in živih debat, zaključki pa so vedno bili sprejeti v konsenzu. Poudarili so namreč, da je prav v stičišču njihovih raznolikih mnenj presečna točka, v kateri strokovna presoja posameznika dobi objektivno vrednost.

**Prejemniki *priznanj za odlično slovensko oblikovanje Brumen***

Na 9. bienale Brumen, ki predstavlja jagodni izbor slovenske oblikovalske produkcije v preteklih dveh letih, se je uvrstilo 124 od prejetih 354 projektov. Prijavitelji – tako oblikovalci kot naročniki oblikovalskih projektov – z vseh koncev Slovenije, pa tudi zamejstva, delujejo v sferah od gospodarstva in javne uprave do kulture, zato bienalni izbor predstavlja širok prerez vidnih sporočil, s katerimi so v vsakodnevnem življenju v stik prihajali uporabniki v najrazličnejših kontekstih. Na pregledni razstavi bodo zastopana različna področja oblikovanja: od celostnih grafičnih podob, embalaž produktov, plakatov in drugih komunikacijskih materialov, raznovrstne publikacije, spletne strani in aplikacije, pa tudi postavitve razstav, infografike in tipografije.

Uvrščena dela je v začetku oktobra izbrala mednarodna žirija, ki je med obiskom v Ljubljani določila tudi najboljša izmed prijavljenih del: prejemnike *nagrad za odlično slovensko oblikovanje Brumen*. Predsednica žirije, Lucienne Roberts, je poudarila, da letošnja bera prijavljenih oblikovalskih projektov odraža visok nivo kakovosti, z izborom uvrščenih in nagrajenih projektov pa je žirija izpostavila najbolj izstopajoče. Vsako izmed nagrad Brumen, ki bodo razglašene na slavnostni podelitvi v Narodni galeriji, bo pospremila tudi obrazložitev in utemeljitev žirije.

**Podelitev *nagrad za odlično slovensko oblikovanje Brumen***

Nagrade bosta podelila Radovan Jenko, predsednik Fundacije Brumen, ter Aljaž Vindiš, predstavnik žirije, sledila pa bo slavnostna otvoritev pregledne razstave, na kateri bodo premierno predstavljena uvrščena dela.

Vljudno vabljeni!

Kontakt in dodatne informacije

**Hana Cirman //** [**pr@brumen.org**](mailto:pr@brumen.org) **// 040 471 458 //** [**bienale.brumen.org**](https://www.brumen.org/bienale)